Mapodisi a Werda a tlhotlhomisa bogodu
Mapodisi a Werda mo kgaolong ya Kgalagadi a mo patlong ya banna bangwe mabapi le bogodu jwa dikgongwana tse tlhano. Mo potsolosong bosheng, mookamela mapodisi a Werda, Superintentent Mompoloki Ramatsia a re tiragalo eo e diragetse kgwedi eno e tlhola malatsi a le masome a mabedi le boraro. Superintendent Ramatsia o ne a tswelela ka go tlhalosa fa baboni ba tiragalo eo e le bangwe ba mapodisi a a neng a dikologa motse oo, le e e mabapi ba etse seemo tlhoko. Mookamela mapodise a Werda o supile fa mapodise ba ne ba belaela koloi nngwe ya modiro wa Isuzu e e bulegileng e e neng e pegile dikgongwana tse ka nako ya lesome le bobedi bosigo gare ka nako e loruo lo sa letlelesegeng go tsamaisiwa ka yone mme ba e sala morago. Rre Ramatsia o kaile fa e ne ya re fa babelaelwa bao ba bona mapodise ba phuaganya koloi eo mo sekgweng mme ba le botsa phokoje. O kaile fa mo nakong ya gompieno ba kgonne go tshwara mmelaelwa a le mongwe fa ba sa ntse ba le mo patlong ya ba bangwe fa ditlhotlhomiso tsa mapodise tsone di sa ntse di tsweletse. O boletse fa babelaelwa bao ba tlholega teng mo motsing wa Werda. Supurintendent Ramatsia o tlhomamisitse fa dikgongwana tseo di le tlhano ka palo tse ditonanyana di le nne le e le nngwe e namagadi mme a kopa setshaba go ya go di bona kwa diofising tsa sepodise kwa Werda. Mookamela mapodise a Werda o supile fa ka lesego morui mongwe a kgonne go lemoga kgongwana ya gagwe e le nngwe, le gore ba setse ba bone le mong wa koloi e e neng e pegile dikgomo tseo. Mabapi le tiragalo eo Supurintendent Ramatsia o ne a  gakolola barui go tshuba loruo lwa bone ka matshwao a bone ka dinako tsotlhe ka dikgongwana tseo di sa tshubiwa, a kaya fa seo se thatafaletsa mapodise tiro ka go se motlhofo go batla beng ba lone fa lo utswilwe. O ne a tlatsa ka go kopa gape barui go tlhokomela loruo lwa bone kwa merakeng kgapetsakgapetsa go na le gore ba bee mokgweleo otlhe fela mo badiseng ba bone go fokotsa tshenyo.